钦定古今图书集成/明伦汇编/官常典/第332卷 > 赵璜
## 钦定古今图书集成/明伦汇编/官常典/第332卷 > 赵璜

按《明外史》本传：“璜字廷实，安福人。少从父之官，坠江
中不死。稍长，行道上得遗金，悉还其主。举弘治三年
进士，授工部主事，改兵部，历员外郎，出为济南知府。
豪猾吏舞文，璜择愿民教之律令，得二十馀人，逐吏
而代之。汉庶人牧场久籍于官，募民佃，德王府复争
之，璜勘还之民。阅七年，政绩大著。正德初，擢顺天府”
丞。未上，刘瑾恶璜。坐巡抚朱钦事，逮下诏狱，除名。瑾
诛，复职。寻迁右佥都御史，巡抚宣府。寻调山东。河滩
地数百里，赋流民垦而除其租。番僧乞征以充斋粮。
帝许之，璜力争得免。曲阜为贼破阙里，林庙在旷野，
璜请移县就阙里。从之。擢工部右侍郎，总理河道。以
边警改理畿辅戎备。事定，命赈顺天诸府饥，还佐部
事。世宗即位，进左侍郎，掌部事。裁宦官赐葬费及御
用监料价。革内府酒醋面局岁征铁价银。嘉靖元年
进尚书。刘瑾创元明宫，糜财数十万。瑾死，奸人献为
皇庄。帝即位，斥以予民。既而中旨令仍旧。璜言诏下数月，而忽更示，天下不信，帝即报许。会方修仁寿、清
宁宫，费不继，璜因请与石经山诸房舍并斥卖以资
用，可无累民。帝可之。给事中徐景嵩等以诏书许还
民，官不当自鬻，劾璜。璜疏剖，并发景嵩他事。御史张
鹏翰言璜摭言官，无大臣谊。帝留璜，责鹏翰党庇景
嵩，竟斥其。同官陈江劾璜被责求去。给事中章侨言
“璜一举逐两谏官，甚损国体。”尚书彭泽复奏侨非是。
侨疏辨，帝两解之。诏营后父陈万言第估工值六十
万，璜持之。万言怒，愬于帝，下郎中、员外郎二人诏狱。
璜言：“二臣无与，乞罪臣。”帝不听。其后论救踵至，万言
不自安，再请贷，二人获释，工价亦大减。三年，与廷臣
伏阙争《大礼》，显陵司香内官言陵制狭小，请改营视
天寿山诸陵。璜言“陵制与山水相称，难概同。”帝纳其
言。已，帝欲迁显陵，璜不可，乃寝诏建玉德殿景福、安
喜二宫，璜请俟仁寿宫成，徐议其事，帝不许。顷之，以
灾异申前请，帝始从之，并罢仁寿役。江西建真人府，
陕西督织造，皆遣中使。璜皆疏争营建世庙中官所
派物料，户部多裁省其人为言。帝以问璜，璜言“曩建
乾清、坤宁两宫，所积馀赀足移用。”帝遂报可。璜为尚
书六年，初值更化，帝锐意釐剔，中官不敢挠，故得举
其职。后论执不已，诸权幸嫉者众，帝意亦寖疏。璜素
与秦金齐名，考察自陈，与金俱致仕。廷臣乞留，不许。
驰驿给夫廪如故事。璜有干局，多智虑，事棼错，他人
相顾愕眙，璜立辨。既去，人争荐之。召复故官，未上，卒。
赠太子太保，谥“庄靖。”